Na temelju članka 58. Statuta Osnovne škole „Janjina“ Janjina, članaka 55. i 165. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 90/11, 5/12, 16/12 i 86/12), Standarda za školske knjižnice (NN 34/00), Školski odbor na sjednici održanoj 16. veljače 2016.g.donio je

**PRAVILNIK**

**O RADU ŠKOLSKE KNJIŽNICE**

**I. OPĆE ODREDBE**

**Članak 1.**

Pravilnikom o radu školske knjižnice (u daljnjem tekstu – Pravilnik) određuju se korisnici/ce knjižnice, radno vrijeme, korištenje i posudba knjižnične građe te postupak u slučaju oštećenja i gubitka knjižnične građe u Osnovnoj školi „Janjina“ Janjina (u daljnjem tekstu – Škola).

**Članak 2.**

Školska je knjižnica prostor u koji se pohranjuje, stručno obrađuje i daje na korištenje knjižna i neknjižna građa.

**Članak 3.**

Rad školske knjižnice sastavni je dio odgojno-obrazovnog procesa Škole, a ostvaruje se kao: neposredno odgojno-obrazovna djelatnost, stručna knjižnična djelatnost te kulturna i javna djelatnost.

**Članak 4.**

Knjižnicu vodi knjižničar/ka koji/koja u ostvarivanju funkcija i zadataka knjižnice surađuje s učenicima, učiteljima i svim djelatnicima Škole.

**Članak 5.**

O ispravnoj primjeni ovog Pravilnika skrbe ravnatelj/ica i knjižničar/ka.

**II. RADNO VRIJEME KNJIŽNICE**

**Članak 6.**

Radno vrijeme za vraćanje i posudbu obavezno se ističe na vratima knjižnice.

**Članak 7.**

O promjenama radnog vremena knjižničar/ka je dužan/dužna pravodobno istaknuti obavijest na ulaznim vratima knjižnice. Za vrijeme revizije knjižnica je zatvorena.

**III. KORIŠTENJE I POSUDBA KNJIŽNIČE GRAĐE**

**Članak 8.**

Knjižničnu građu imaju pravo koristiti učenici i svi djelatnici Škole, a vanjski korisnici iznimno uz suglasnost ravnatelja/ice.

**Članak 9.**

U prostoriji knjižnice mora biti red i mir. Za trajanja radnog vremena učenici mogu koristiti čitaonicu, ali ne smiju remetiti redovni rad knjižnice.

**Članak 10.**

Članarina se ne naplaćuje, a knjižnica je dužna svim korisnicima pružiti usluge pod jednakim uvjetima.

**Članak 11.**

Knjižničnu građu korisnicima posuđuje knjižničar/ka, a u posudbi i drugim knjižničnim poslovima mogu pomagati učenici.

Izvan prostorije knjižnice ne može se koristiti referentna zbirka (priručnici, enciklopedije, leksikoni, atlasi), osim kada se radi o razrednoj posudbi prema zahtjevu učitelja ili stručnog suradnika.

**Članak 12.**

Učenici u pravilu posuđuju knjige tijekom cijele školske godine.

Učenici mogu posuditi odjednom dvije knjige na razdoblje od petnaest dana, a AV građu i časopise sedam dana.

Učenici su dužni pravodobno vraćati knjige. U slučaju preseljenja učenika, razrednik je dužan provjeriti je li učenik vratio posuđene knjige u knjižnicu.

**IV. POSTUPAK U SLUČAJU OŠTEĆENJA ILI GUBITA KNJIŽNIČNE GRAĐE**

**Članak 13.**

Korisnici su dužni čuvati knjižničnu građu od svakog oštećivanja. Učenici ne smiju trgati listove knjiga, podcrtavati, izrezivati dijelove knjiga, prljati i sl. Učenici za koje se to utvrdi, odgovorni su za štetu.

Ako je posuđeni primjerak knjižnične građe toliko oštećen da se više ne može koristiti ili je izgubljen, korisnik je dužan nabaviti i vratiti istovrsni primjerak kakav je posudio. Ako korisnik ne može nabaviti istovrsni primjerak, dužan je Školi nadoknaditi protuvrijednost posuđenog primjerka.

Za štetu koju učini učenik, odgovaran je roditelj, odnosno staratelj.

**V. PRIJELAZNE I ZAVRŠNE ODREDBE**

**Članak 14.**

Jedan primjerak ovoga Pravilnik mora biti istaknut na vidljivom mjestu u knjižnici i mora biti objavljen na oglasnoj ploči Škole te na mrežnoj stranici Škole.

**Članak 15.**

Ovaj Pravilnik stupa na snagu osmog dana od dana objavljivanja na oglasnoj ploči Škole.

**Članak 16.**

Stupanjem na snagu ovog Pravilnika prestaje prestaje važiti Pravilnik o radu školske knjižnice ( Br.prot. 2009./013-5) od 13. veljače 2009. godine.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marija Gabrić Prišlić